రాజమౌళి RRR.. ఇదొక పజిల్!!
Samayam Telugu| Mar 23, 2018, 12.29 PM IST
బహుశా.. దీన్ని టాలీవుడ్ లో మల్టీ స్టారర్ ఆఫ్ ద డికేడ్..అనాలేమో! తెలుగునాట మల్టీ స్టారర్ సినిమాలు అరుదు. అందులోనూ.. సరిసమాన స్థాయి ఇమేజ్ ఉన్న ఇద్దరు హీరోలు కలిసి నటించడం అంటే.. కొన్ని దశాబ్దాల నుంచి అలాంటి సినిమాలు రాలేదని చెప్పాలి. ఇలాంటి నేపథ్యంలో ఎన్టీఆర్, రామ్ చరణ్ లు ఒకే సినిమాలో కనిపించబోతూ ఉండటం.. సంచలనాత్మకమైన అంశమే. ఈ ప్రాజెక్ట్ ఒకేసారి అనౌన్స్ కాలేదు. మొదట్లో ఊహాగానాలుగా మొదలై.. చివరకు కన్ఫర్మ్ అయ్యింది. దీంతో.. ఇది జనాల్లోకి నెమ్మదిగా వెళ్తోంది.
RRR అంటూ.. ఒక విధమైన వర్కింగ్ టైటిల్ ను అనౌన్స్ చేసేసి.. ఎన్టీఆర్, రామ్ చరణ్ కాంబోలోని సినిమాను దర్శకుడు ఎస్ఎస్ రాజమౌళి ధ్రువీకరించేశాడు. అయితే పూర్తి వివరాలేవీ ప్రకటించకుండా.. ఈ అనౌన్స్ మెంట్ తో రాజమౌళి అందరికీ ఒక పజిల్ ను ఇచ్చాడు.
ఇప్పుడు ఈ సినిమా టైటిలేంటి? కథేంటి? కథనమేంటి? ఇది ఏ జోనర్ సినిమా? అనే అంశాలపై ఊహాగానాలు మొదలయ్యాయి. ఈ సారి రాజమౌళి ఏ జోనర్లో వస్తున్నాడు..అది కూడా ఎన్టీఆర్, రామ్ చరణ్ లను కలుపుకుని రావడం అంటే మాటలు కాదు.. ఆ ఇద్దరు హీరోలనూ కలిసి నటించడానికి ఒప్పించాడంటే.. ఇక్కడ రాజమౌళికి ఉన్న స్టార్ డైరెక్టర్ ఇమేజే కాదు, కథలో సత్తా కూడా ఎంతో ఉండి ఉండాలి!
మరి ఈ విషయంలో రాజమౌళి ఏ జోనర్ ను ఎంచుకుని ఉంటాడంటే.. ఈ సారి సైన్స్ ఫిక్షన్ తరహా సినిమాతో రాబోతూ ఉండవచ్చవనే మాట వినిపిస్తోంది. ఇంత వరకూ రాజమౌళి ఆ జోనర్ ను టచ్ చేయలేదు. కాబట్టి.. అలాంటి సినిమా అయి ఉండవచ్చనే ఊహాగానానికి అవకాశం దొరుకుతోంది. అలాగే.. రాజమౌళి మార్కు యాక్షన్ థ్రిల్లర్ అయినా ఆశ్చర్యపోనక్కర్లేదు అనే టాక్ కూడా వినిపిస్తోంది. అన్నదమ్ముల తరహా పాత్రల మధ్యన నడిచే కథలతో ఇది వరకూ ‘ఛత్రపతి’, ‘బాహుబలి’ వంటి సినిమాలను రూపొందించిన దర్శకుడు ఈ సారి ఈ ఇద్దరు స్టార్ హీరోలను ఎలా చూపబోతున్నాడో!